BEGRUNDELSE

1.BAGGRUND FOR FORSLAGET

•Forslagets begrundelse og formål

"Aftalen om videnskabeligt og teknologisk samarbejde mellem Det Europæiske Fællesskab og regeringen for Republikken Indien" ("aftalen"), blev undertegnet den 23. november 2001 i New Delhi og trådte i kraft den 14. oktober 2002. Artikel 11, litra b), fastsætter, at "aftalen indgås i første omgang for et tidsrum på fem år, men kan videreføres ved fælles overenskomst mellem parterne efter en vurdering, som finder sted det sidste år i hver af de efterfølgende perioder". Aftalen er indtil videre blevet forlænget to gange, idet Rådet i 2009 og 2015 i hvert tilfælde godkendte en forlængelse på yderligere fem år.

Den nuværende aftale udløber den 17. maj 2020.

Den evaluering, Kommissionen har foretaget, viser tydeligt, at aftalen udgør en vigtig ramme for gennemførelse og fremme af samarbejde mellem EU og Indien på de fælles prioriterede V&T-områder, hvilket medfører gensidige fordele. En fælles indkaldelse vedrørende vand inden for rammerne af Horisont 2020-programmet har i de seneste år resulteret i syv udvalgte projekter med afdelingen for videnskab og teknologi (DST) og afdelingen for bioteknologi (DBT) til en samlet værdi af 30 mio. EUR samt en fælles indkaldelse med DBT vedrørende en ny generation af vacciner, der resulterede i tre udvalgte projekter til en samlet værdi af 30 mio. EUR, og der er blevet iværksat to innovationsinitiativer: et netværk af virksomhedskuvøser og en innovationsplatform, hvilket har ført til mere end 20 innovationspartnerskaber blandt deltagerne. Kommissionen og det indiske forskningsråd ("Science and Engineering Research Board", SERB) har derudover indgået en gennemførelsesordning, der skal fremme indiske forskeres mobilitet, således at de kan deltage i forskerhold, der modtager støtte fra Det Europæiske Forskningsråd. Endelig har DBT og ministeriet for geovidenskab ("Ministry of Earth Science", MoES) oprettet to samfinansieringsordninger, der skal finansiere udvalgte indiske deltagere i mere end 50 Horisont 2020-indkaldelser.

Det er i EU's interesse at forlænge denne aftale for dels at fortsætte og fremme teknologisk og videnskabeligt samarbejde, som er af fælles interesse, og som fører til teknologiske fremskridt til gavn for det europæiske forskersamfund, dels at øge adgangen til det indiske marked gennem fælles samarbejde.

Aftalen er vigtig for at forstå hinandens videnskabelige miljø og innovationsforhold og for i fællesskab at fastlægge prioriterede områder af fælles interesse i forbindelse med internationalt samarbejde inden for forskning og innovation. Den udgør en retlig og administrativ ramme, inden for hvilken samarbejdsvilkårene kan drøftes med henblik på at sikre en fornuftig og retfærdig fordeling af forsknings- og innovationsmidler på områder, der er i overensstemmelse med EU's interesser og politikker, og som kan tilpasses og justeres til Indiens interesser og behov.

Aftalen udgør også et nyttigt forum til at vurdere det hidtidige samarbejde og fastlægge fremtidige tiltag, bl.a. om emner, der kan sikre et effektivt samarbejde, såsom principperne for fri adgang og åben innovation.

På det møde, der blev afholdt i New Delhi den 1. marts 2019 i Indiens og EU's fælles styrelsesudvalg, som er nedsat ved aftalen, noterede begge parter sig deres hensigt om på baggrund af en vurdering i overensstemmelse med aftalens artikel 11 at forlænge aftalen for en yderligere femårsperiode uden ændringer.

Som drøftet og aftalt med Indien er indholdet af den forlængede aftale identisk med indholdet af den nuværende aftale. Forlængelsen vil ikke skabe nye rettigheder og forpligtelser for EU, men vil i stedet forlænge varigheden af den retlige ordning, der allerede eksisterer mellem parterne inden for V&T-samarbejde.